b"\n_START_ARTICLE_\nNivell de congelaci\xc3\xb3\n_START_PARAGRAPH_\nEl nivell de congelaci\xc3\xb3 \xc3\xa9s el nivell de l'atmosfera on es produeix la congelaci\xc3\xb3 de l'aigua, \xc3\xa9s a dir l'altitud a la qual es troba la isoterma de zero graus. De vegades s'utilitza el terme \xc2\xabisoterma zero\xc2\xbb o l'abreviaci\xc3\xb3 \xc2\xabisozero\xc2\xbb._NEWLINE_Aquest nivell no \xc3\xa9s constant sin\xc3\xb3 que pot experimentar importants variacions di\xc3\xa0ries associades a canvis sobtats de temps (m\xc3\xa9s de 2.000 m en 24 h) i tamb\xc3\xa9 estacionals. Als Pa\xc3\xafsos Catalans el nivell de congelaci\xc3\xb3 pot trobar-se a nivell del mar o fins i tot per sota alguns dies molt freds d'hivern, i ultrapassar els 5.000 m a l'estiu enmig d'intenses onades de calor._NEWLINE_En circumst\xc3\xa0ncies normals, per damunt del nivell de congelaci\xc3\xb3 la temperatura de l'aire \xc3\xa9s inferior als 0\xc2\xbaC i, per sota d'aquest nivell, superior als 0\xc2\xbaC. En certes circumst\xc3\xa0ncies es pot crear inversi\xc3\xb3 t\xc3\xa8rmica, amb aire inferior m\xc3\xa9s freda que l'aire superior. El nivell de congelaci\xc3\xb3 s'utilitza en una gran varietat d'aplicacions meteorol\xc3\xb2giques. Si b\xc3\xa9 no s'utilitza de forma rutin\xc3\xa0ria en la previsi\xc3\xb3 general del temps, se sol fer servir en els butlletins meteorol\xc3\xb2gics de zones muntanyoses, com que dona una indicaci\xc3\xb3 a partir de quina altitud la pluja pot canviar-se en neu."